BEGRUNDELSE

1.BAGGRUND FOR FORSLAGET

•Forslagets begrundelse og formål

Efter Det Forenede Kongeriges meddelelse om sin beslutning om at udtræde af Den Europæiske Union har sidstnævnte konsekvent givet udtryk for, at Unionen og Det Forenede Kongerige skulle opfylde de forpligtelser, som de hver især har påtaget sig i hele den periode, hvori Det Forenede Kongerige har været medlem af Unionen. Dette princip blev gentaget i Det Europæiske Råds konklusioner af 29. april 2017 og afspejlet i indledningen til det udkast til udtrædelsesaftale, som de 27 medlemsstater og Det Forenede Kongeriges regering nåede til enighed om den 14. november 2018. Dette vejledende princip berøres ikke, selv om der ikke måtte foreligge en udtrædelsesaftale på udtrædelsesdatoen.

Kommissionens meddelelse om "Forberedelse af Det Forenede Kongeriges udtræden af Den Europæiske Union den 30. marts 2019: en nødhandlingsplan" af 13. november 2018 indeholder de nødforanstaltninger, som den agter at træffe, hvis der ikke træder en udtrædelsesaftale i kraft på udtrædelsesdatoen. I denne meddelelse angav Kommissionen de foranstaltninger, den fandt nødvendige, men mindede samtidig om, at det kan blive nødvendigt at træffe yderligere foranstaltninger på et senere tidspunkt. Meddelelsen indeholder tillige de seks overordnede principper, som nødforanstaltninger på alle niveauer skal opfylde. Disse omfatter principperne om, at foranstaltningerne hverken skal kopiere fordelene ved medlemskab af Unionen eller betingelserne i en eventuel overgangsperiode som omhandlet i udkastet til udtrædelsesaftalen, at de skal være af midlertidig karakter og i princippet ikke række længere end til udgangen af 2019, og at der skal være tale om foranstaltninger vedtaget ensidigt af Den Europæiske Union som led i varetagelsen af sine interesser, og som Unionen derfor i princippet til enhver tid kan ophæve.

Et scenarie uden en aftale vil betyde, at de budgetmæssige forbindelser mellem Unionen og Det Forenede Kongerige vil være uden et vedtaget retligt grundlag, indtil en aftale måtte blive opnået. Et sådant retligt tomrum vil skabe betydelig usikkerhed og vanskeligheder i forbindelse med gennemførelsen af Unionens budget i forhold til alle støttemodtagere i Det Forenede Kongerige og i nogle tilfælde også til støttemodtagere i andre medlemsstater. I overensstemmelse med Kommissionens overordnede tilgang repræsenterer dette forslag en nødforanstaltning med henblik på at kunne håndtere denne situation.

Det Forenede Kongerige vil efter sin udtræden ikke længere være medlem af Den Europæiske Union, og traktaterne og den afledte ret vil ikke finde anvendelse på Det Forenede Kongerige. Det Forenede Kongerige eller enheder etableret i Det Forenede Kongerige vil ophøre med at være berettiget til at modtage støtte under EU's programmer, medmindre relevante bestemmelser for tredjelandes deltagelse indarbejdes i retsakterne for EU's udgiftsprogrammer.

Det er formålet med dette forslag at undgå eller i det mindste minimere eventuelle unødige forstyrrelser for modtagere af støtte under EU's programmer og andre foranstaltninger ved det Forenede Kongeriges udtræden — også i forventning om, at dette vil lette en finansiel afregning mellem Unionen og Det Forenede Kongerige.

I henhold til den foreslåede nødforanstaltningsramme er der mulighed for at opretholde Det Forenede Kongeriges og dettes enheders berettigelse til at drage fordel af EU-finansiering i henhold til retlige forpligtelser, der er indgået inden udtrædelsesdatoen, efter denne dato og i en begrænset periode (frem til den 31. december 2019). Betingelsen herfor er, at Det Forenede Kongerige på grundlag af et herom afgivet skriftligt tilsagn fortsætter med at bidrage til finansieringen af budgettet for 2019 på de vilkår, der er fastsat i dette forslag. Det Forenede Kongerige bør desuden skriftligt forpligte sig til at acceptere kontroller og revisioner, som dækker hele gennemførelsesperioden for programmerne eller foranstaltningerne. Unionens finansielle interesser vil under disse forudsætninger være beskyttet.

Det Forenede Kongerige og dettes enheder samt enheder fra de andre medlemsstater, hvis støtteberettigelse berøres af Det Forenede Kongeriges udtræden, vil fortsat drage fordel af EU-finansiering under betingelserne i dette forslag. Dette vil begrænse den forstyrrende virkning af udtrædelsen på eksisterende aftaler og afgørelser. Det vil give mulighed for en korrekt budgetmæssig gennemførelse af retlige forpligtelser vedrørende Det Forenede Kongerige og dettes enheder, som er undertegnet eller vedtaget før udtrædelsesdatoen.

Eftersom Det Forenede Kongerige således finansierer hele budgettet for 2019, og i overensstemmelse med målet om fuldt ud at gennemføre den flerårige finansielle ramme for 2014-2020, som blev vedtaget, mens Det Forenede Kongerige var medlem af Unionen, vil Det Forenede Kongerige og dettes enheder desuden være berettigede i 2019 i relation til betingelser i indkaldelser, tilbud og konkurrencer eller enhver anden procedure, som måtte indebære EU-finansiering. Dette forudsætter, at der ikke er sikkerhedsrelaterede restriktioner, og at foranstaltningerne ikke involverer Den Europæiske Investeringsbank eller Den Europæiske Investeringsfond.

Den foreslåede nødforanstaltningsramme vil også give mulighed for at finansiere foranstaltninger, hvor det er medlemsstater og disses enheder, der er støttemodtagerne, og hvor støtteberettigelsen er betinget af, at Det Forenede Kongerige er en medlemsstat, forudsat at disse specifikke foranstaltninger gennemføres i henhold til retlige forpligtelser, som er undertegnet eller vedtaget inden udtrædelsesdatoen.

Denne støtteberettigelse for Det Forenede Kongerige og dettes enheder vil først finde anvendelse, efter at betingelserne i dette forslag er opfyldt, og efter at Det Forenede Kongerige har indbetalt første rate til EU's budget for perioden efter sin udtræden. Nødforanstaltningsrammen med bestemmelser om støtteberettigelse for Det Forenede Kongerige og dettes enheder vil ophøre med at finde anvendelse, hvis Det Forenede Kongerige standser betalingerne, eller hvis der konstateres betydelige mangler for så vidt angår gennemførelsen af kontroller og revisioner.

Forslaget berører ikke forhandlingerne om en aftale med Det Forenede Kongerige om en finansiel afregning vedrørende helheden af gensidige forpligtelser. Hvis der ikke opnås enighed i 2019, vil situationen i begyndelsen af 2020 svare til situationen på udtrædelsesdatoen for så vidt angår de gensidige forpligtelser, som Unionen og Det Forenede Kongerige har påtaget sig. Under alle omstændigheder skal Unionen og Det Forenede Kongerige opfylde de forpligtelser, som de hver især har påtaget sig i hele den periode, hvori Det Forenede Kongerige har været medlem af Unionen.

•Sammenhæng med de gældende regler på samme område

Dette forslag sigter mod at minimere den negative virkning af Det Forenede Kongeriges udtræden for Unionens budget og gennemførelsen af dens politikker.

•Sammenhæng med Unionens politik på andre områder

Dette forslag er i fuld overensstemmelse med Rådets mandat for forhandlingerne med Det Forenede Kongerige om dets udtræden af Unionen.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET